הסניף בסן פרנסיסקו נפתח בשנת 1854 על מנת לשרת את המחצבות בקליפורניה בזמן הבהלה לזהב. סימן הזיהוי שלה הוא S. במהרה גדל הסניף מעבר לקיבולת של הבניין הראשון שלו, והוא עבר לבניין חדש בשנת 1874. בניין זה, אחד היחידים ששרדו את רעידת האדמה הגדולה של שנת 1906, שימש עד לשנת 1937, אז נפתח מתקן חדש. הסניף נסגר בשנת 1955 ונפתח מחדש לאחר עשור בעקבות מחסור במטבעות בשנות ה-60. בשנת 1968, עבר אליו רוב הייצור של מטבעות הגהה ומטבעות לאספנים מפילדלפיה, ומאז 1975 הוא מייצר רק מטבעות כאלו, להוציא מספר מטבעות מיוחדים ואחוז מסוים מההטבעות של מטבע הסנט בתחילת שנות ה-80. במטבעות סנט אלו לא ניתן להבחין אם הוטבעו בסן פרנסיסקו או בפילדלפיה.